Tiu Bobore Mannu

Tenz’ottantannos, fizos mios caros,
E su meu vivire nd’est passadu,
Ma l’ischi’ Deus si nd’hapo provadu
In sa vida de tribulos amaros.

Giaiu ostru, babbu meu santu
Mortu l’haian pro una vinditta;
Deo piseddu fia ancora in titta
E no hapo connotu cuss’ispantu.

E mi fattei a mannu orfanu, solu,
Senza mai ogare allegru mutu,
Connoschinde a mamma sempr’in lutu
E i sa domo piena de dolu.

E in tant’isventura, in tant’anneu
Su coro si pieneit de tristura;
E andende in su monte a s’avventura
Giurao de vendicare a babbu meu.

A babbu, chi deo mai hapo connotu
E tèteru e nieddu, intr’unu saccu,
Nde l’han battidu mortu ’e istraccu
Subra unu ramu de ilighe trottu.

E los hapo connotos sos nemigos
Chi han fattu viuda a mamma mia;
Chi fin cun nois sempre a marrania
Dae tempos famosos e antigos.

E una die falei a su cuile
Issoro, cun sa cannetta istrinta in manu.
Fid’una die bella, de beranu,
Propriu a Pasca Santa de abrile.

Giuanne, su pius malu ’e s’areu,
Cuntentu iscannaiad’un anzone
E deo l’abboghineit: attenzione!
A oe giompet sos annos babbu meu!

Giuanne cun sos ateros pastores,
Intendinde sa forte oghe mia,
Si pesein che canes cun furìa
Ma cun sa cara de milli colores.

E deo inchietu, che procalvu in tana,
Fia pro dare fogu a sa cannetta,
Cand’assustrada dae sa pinnetta
Besseid’una giovana galana.

E pianghinde, e currinde a facc’a mie
Mi nareit: «Pro cantu siet feu
Su coro tuo a babbu, a babbu meu,
Non boccas! est sa Santa e bella die

Chi Deus a sos chelos est alzadu
A saludare sa Mamma Maria!
Ecco, o Bobore, sa persona mia!
Ma non tocches a babbu meu amadu».

Sa cara sua fit che i sa luna
E nieddos sos ojos che mura;
Deo olvidei s’antigh’isventura
E mi passeit s’ira, tott’ind’una.

E istei gai firmu e isturdidu;
Cas’ilgonzosu poi hap’esclamadu;
«Tando perdono ca tue has pregadu
Culumba cunfidente in custu nidu!»

E perdonei pro non prosighire
Sàmbene subra sàmbene, e vinditta
Subra vinditta, in custa malaitta
Gherra ’e odios, malos a finire.

E cussa giovana, fiza de sa nostra
Razza nemiga, antiga e odiada,
Cussa s’isposa mia est diventada,
Sa bona e amorosa mamma ostra.

E da ue prima essian sas mortes
E sas discordias malas e timidas,
Dai cue sas festas sun bessidas
E cust’ischeras de omines fortes.

Pro cussu o fizos mios odiade
Onzi mala discordia, onzi bruttu
Odiu vanu chi non battit fruttu;
E vivide cun paghe e amistade!